钦定古今图书集成/历象汇编/乾象典/第070卷 > 《贵州志书》 > 《天地氤氲》
## 钦定古今图书集成/历象汇编/乾象典/第070卷 > 《贵州志书》 > 《天地氤氲》

《系辞》云：“天地氤氲，万物化醇。”论者以为氤氲，天中之
气。明曰：“氤氲，未散之名也。其气结于黄泉，非在天之
谓也。若已在天，安能化生万物？直由气自黄泉而生，
万物资之以化。万物者，动植之总名也。动植初化，未
有交接，故曰化醇。及其交接，万物由此蕃滋。故曰：‘男
女媾精，万物化生’。”男女者，雌雄牝牡之称也。夫人之
精既皆自下，岂氤氲不自下乎？按《月令》：建子之月，律
中黄锺。黄者，地中之色也，锺者，种也，言十一月阳气
种于黄泉也。故知浑天之形，其半常居地下，地之下
有水，水之下有气，气之下有天，天之元气，自水而升
地，自地而升天，自天而回还水下，所谓一阴一阳而
无穷也。故《复彖》曰：“《复》，其见天地之心乎？”天地之心，阳
气在下，即知氤氲之气所存焉。